**Uzsa Község Önkormányzat Képviselő-testületének 10/2013.(XII.19.) önkormányzati rendelete**

**a temetőről és a temetkezés rendjéről**

Uzsa Község Önkormányzata Képviselő-testülete az Alaptörvény 32. cikk (2) bekezdésében meghatározott hatáskörében, a Magyarország helyi önkormányzatairól szóló CLXXXIX törvény 13. § 2. pontjában , a temetőkről és a temetkezésről szóló a 2013. évi CXXXVIII. törvénnyel kiegészített 1999. évi XLIII. törvény 41. § (3) bekezdésében foglalt feladatkörében eljárva figyelemmel a temetőkről és a temetkezésről szóló törvény végrehajtásáról szóló 145/1999. (X.1.) Kormányrendeletben foglaltakra a következőket rendeli el:

**I. A rendelet hatálya**

**1. §**

(1) E rendelet területi hatálya kiterjed a Lesenceistvánd Község közigazgatási területén Lesenceistvánd Község Önkormányzata tulajdonában lévő , külön megállapodás alapján Uzsa Község Önkormányzatával ( a továbbiakban: Önkormányzat ) közösen fenntartott , az ingatlan nyilvántartásban Lesenceistvánd 093 hrsz.-ú , 1 ha 1419 m2 területű köztemetőre (a továbbiakban: köztemető).

(2) A rendelet tárgyi hatálya kiterjed a köztemető fenntartásával, üzemeltetésével, a temetkezési szolgáltatási vállalkozási és egyéb – a köztemető területén végzett - vállalkozási tevékenységekre.

(3) A rendelet személyi hatálya kiterjed a köztemető tulajdonosára, üzemeltetőjére, a temetkezési szolgáltatást, és egyéb – a köztemető területén végzett - vállalkozási tevékenységet folytatókra, igénybevevő természetes és jogi személyekre, a köztemető valamennyi látogatójára.

**II. A köztemető fenntartása, üzemeltetése**

**2. §**

A köztemető fenntartásáról az Önkormányzat az 1. § (1) bekezdésében hivatkozott külön megállapodásban foglaltak
figyelembevételével gondoskodik.

**3. §**

A közös fenntartásban lévő köztemető infrastrukturális létesítményei:

*a)* ravatalozó,

*b)* tároló-hűtő,

*c)* ivóvíz közkifolyók.

**4. §**

A fenntartó ön kormányzatok feladata a köztemető tárgyi és infrastrukturális létesítményeinek, zöldfelületeinek, valamint sírhelytáblainak (parcella) kialakítása a megállapodásban foglaltak figyelembevételével.

**5. §**

A temetkezési szolgáltatók között hátrányos megkülönböztetés nem alkalmazható.

**III. A köztemető használatának szabályai**

**6. §**

(1) A tisztességes és méltó temetés, valamint a halottak nyughelye előtt a tiszteletadás joga mindenkit megillet.

(2) A köztemető rendjét a bejáratnál ki kell függeszteni.

(3) A temetési hely felett rendelkező köteles a temetőhasználatra vonatkozó jogszabályokat és jelen rendeletben foglaltakat betartani, a megváltott helyet gondozni, környezetét gyommentesítéssel vagy fűnyírással rendben tartani.

(4) A temetési hely környezetének számít a szomszédos sírhelyig/sírboltig tartó terület, út (kivéve: fő közlekedési út) fele.

**7. §**

A temetőben tilos:

*a)* nyitvatartási időn túl tartózkodni,

*b)* sírhely körül fát, bokrot ültetni, beton lépcsőt, padot vagy egyéb tárgyat elhelyezni,

*c)* szemetelni,

*d)* avar, elszáradt koszorút, virágmaradványt elégetni,

*e)* lebontott sírjelet, síremléket tárolni,

*f)* szinteket folyókákkal, árkokkal, töltésekkel megváltoztatni,

*g)* a sírhelyek, sírboltok, urnatemető helyek bekerítése,

*h)* hirdetményt elhelyezni,

*i)* kutyát – a vakvezető kutya kivételével – bevinni,

*j)* gépjárművel, motorkerékpárral behajtani és ott közlekedni. Ez a tiltás nem vonatkozik mozgáskorlátozottakra, az engedélyezett munkálatokat végzőkre illetve egyéb gépjárművekre (pl. mentőautó, tűzoltóság, egyéb kárelhárítás) rendkívüli élethelyzetben.

**8. §**

A temetőben keletkezett hulladékot a kihelyezett hulladékgyűjtőkben kell elhelyezni. A hulladékgyűjtők rendszeres ürítéséről és elszállításáról az üzemeltető gondoskodik.

**9. §**

A temetőben

*a)* sírgondozást a temetkezési hellyel rendelkezni jogosult, és az elhunyt hozzátartozói;

*b)* a temető üzemeltetője;

*c)* a temetkezési szolgáltatásokat arra jogosult vállalkozó, illetve gazdálkodó szervezet;

*d)* egyéb munkálatokat (a síremlék bontási, állítási, sírbolt építési, bontási, valamint a fenntartó megbízásából beruházási, javítási, felújítási feladatokat) szabadon választott magán vagy jogi személy végezhet.

**10. §**

A temetkezési helyen annak birtokosa által végezhető munkálatok:

*a)* egynyári, vagy évelő lágyszárú dísznövények ültetése, ápolása;

*b)* cserepes, vágott- és művirág, koszorú elhelyezése;

*c)* olyan fás szárú növények ültetése, melyek kifejlett állapotban sem érik el a 2m-es magasságot,

*d)* a tűzvédelmi előírásoknak megfelelően mécses, vagy gyertya gyújtása;

*e)* a jogszabályi előírásoknak megfelelő síremlék, sírjel létesítése.

**11. §**

(1) A temetőben végzendő minden munkát – kivéve a hozzátartozók részéről történő sírgondozást és a temetési hely növénnyel való beültetését és díszítését – a temető üzemeltetőjének – a munkavégzés megkezdése előtt legalább 10 nappal – írásban be kell jelenteni a Lesenceistvándi Közös Önkormányzati Hivatal székhelyén , 8319 Lesenceistvánd, Kossuth u.145 ( a továbbiakban: Hivatal ) , megjelölve a munkálatok várható időtartamát. Síremlék állításának vagy felújításának szándéka esetén a bejelentéshez mellékelni kell a síremlékről készült méretarányos rajzot és a sírfelirat szövegét. Sírbolt, urnasírbolt építéséhez mellékelni kell az építési engedélyt is. A bejelentés elmulasztásáért a munkát végző kivitelező és megrendelő is felel.

(2) Az építési munkákat végző vállalkozók vasárnap és ünnepnapok alkalmával a temetőben nem dolgozhatnak, továbbá munkájukkal semmilyen más esetben nem zavarhatják a búcsúztatási és temetési szertartásokat.

(3) Építőanyagot a temetőbe szállítani, építési vagy bontási munkákat megkezdeni vagy bontási anyagot elszállítani csak az üzemeltetőnek történt bejelentést követően szabad. Az építési hulladékot a keletkezésétől számított 3 napon belül el kell szállítani. Az építésnél ömlesztett anyagot (pl.: beton) csak vaslemezen lehet előkészíteni.

**12. §**

(1) A temetkezési szolgáltatást végző ravatalozó használati díjat és temető üzemeltetési hozzájárulási, a temetőben üzletszerű tevékenységet végző vállalkozó, illetve gazdálkodó szervezet temetőüzemeltetési hozzájárulási díjat köteles fizetni.

(2) A díjat a tervezett munka, illetve a temetési hely igénybejelentésekor az üzemeltető részére kell megfizetni. A befizetésről szóló bizonylatot a munka megkezdése előtt a Hivatalban be kell mutatni.

(3) A ravatalozó használati és a temetőüzemeltetési hozzájárulási díjat a rendelet 1. melléklete tartalmazza.

(4) Az (1) bekezdésben meghatározott fizetendő díj a közös fenntartásról szóló megállapodás szerint Lesenceistvánd Község Önkormányzatát illeti.

**13. §**

A sírásás tervezett időpontját a temetési szándék bejelentésekor kell megjelölni.

**14. §**

A temető használatával kapcsolatos bejelentéseket a fenntartóhoz kell benyújtani, aki szabálytalanság észlelése esetén arra a szabálytalanság elkövetőjének figyelmét felhívja és a szükséges intézkedést megteszi.

**IV. Temetkezési helyek**

**15. §**

(1) A temetőt sírhelytáblákra (parcellák), a sírhelytáblákat sorokra kell osztani. A sorokban a temetési helyeket az üzemeltető jelöli ki.

(2) A temetési helyek nyilvántartását az üzemeltető vezeti.

(3) Temetkezési hellyel az rendelkezik, aki megváltotta.

**16. §**

Az egyes temetkezési helyekért az elhunyt hozzátartozójának, vagy az eltemettetésére kötelezettnek a rendelet 2. mellékletében meghatározott díjat kell fizetnie.

**17. §**

(1) A temetkezési hely feletti rendelkezési jog időtartama (sírhely-használati idő) általánosan 25 év, továbbá

*a)* sírbolt esetén 60 év,

*b)* urnafülke, urnasírhely esetén: 10 év

*c)* urnasírbolt esetén: 20 év.

(2) Az újból megváltott temetési hely feletti rendelkezési jog időtartama az újbóli megváltás idején érvényes időtartammal azonos.

(3) A megváltási, használati időtartam leteltét követően a sírboltot 5 éven belül, a sírhelyet 3 éven belül, az urnafülkét 1 éven belül lehet megváltani, ezt követően az üzemeltető jogosult azt kártérítési igény nélkül ismételten felhasználni.

**18. §**

(1) A temetőben lévő sírhelyek méretei:

*a)* Felnőtt sírhely.

*aa)* Egyszemélyes: 2,50 m hosszú, 2,00 m mély, 1,00 m széles,

*ab)* Kétszemélyes: 2,50 m hosszú, 2,00 m mély, 1,90 m széles,

*b)* Gyermek sírhely: 1,30 m hosszú, 2,00 m mély, 1,00 m széles,

*c)* Urnasírhely: 0,80 m hosszú, 1,00 m mély, 0,60 m széles,

*d)* Sírbolt: mérete a sírhely méretével megegyező.

(2) A sírok egymástól való oldaltávolságának 60 cm-nek, gyermeksírok esetén 30 cm-nek kell lennie.

**19. §**

(1) A jogszabályokban foglalt feltételek megléte esetén mélyített felnőtt sírhelybe a rendelet 2. mellékletében foglalt pótdíj megfizetése ellenében rátemetés végezhető.

(2) Felnőtt sírhelybe koporsóban történő rátemetés alkalmazása nélkül – e rendelet mellékletében meghatározott pótdíj fizetése ellenében – a sírban még 2 urna helyezhető el. Urnás rátemetésnél a koporsós temetési hely használati ideje nem hosszabbodik meg.

(3) Felnőtt sírhelydíj befizetése mellett a felnőtt sírhely táblába 10 éven aluli gyermek is temethető. Ilyen esetben azonban a sír méreteinek a felnőtt sír méreteivel azonosnak kell lenniük.

(4) Urnafülkét, családi sírboltot csak kiviteli terv és építési engedély alapján lehet építeni.

**20. §**

(1) A temetési hely kijelölését az eltemettetőnek az üzemeltetőtől kell kérni. A temetési szándékot a megváltott temetési helyek igénybevételekor és mindenkor be kell jelenteni az üzemeltetőnek. Ugyancsak be kell jelenteni bármely okból bekövetkező sírnyitási, temetési hely felbontási szándékot. Ilyen esetben a bejelentéskor be kell mutatni a temetési hely megváltását igazoló számlát vagy befizetési csekket egyéb iratot, mellyel bizonyítani vagy legalább valószínűsíteni lehet a rendelkezési jogosultságot.

(2) A koporsós rátemetéshez sírnyitási engedély szükséges. Az engedélyt az üzemeltető felé be kell mutatni.

(3) Újonnan megkezdett sorokban csak a soron következő sírhelyet lehet igényelni.

A szociális temetés ellátásának temetői rendje

**21. §**

(1) Szociális temetés céljára koporsós temetés esetére szociális parcellát , urnás temetések

számára szociális temetési helyet kell a köztemetőben kijelölni.

(2) A szociális temetés iránti igényt a 11. § (1) bekezdésében megjelölt Hivatalban lehet

bejelenteni. Az eltemettetésre kötelezettnek az igénybejelentés során nyilatkozni kell ,

hogy koporsós vagy hamvasztásos temetésre kerül sor.

(3) A szociális temetés előkészítése és lefolytatása során valamennyi tevékenység úgy

végezhető , hogy:

a ) az ne sértse a hozzátartozók és a temető látogatók kegyeleti érzéseit ,

*b)* ne akadályozza a temetési helyek látogatását,

*c)* a temető létesítményeiben , felszereléseiben kárt ne okozzon .

(4) A szociális temetési helyek mentesülnek az első sírhelymegváltási díj alól.

**V. Záró rendelkezések**

**22. §**

(1) E rendelet - a 21. § kivételével – a kihirdetését követő napon lép hatályba.

(2) A 21. § rendelkezései 2014. január 1. napján lépnek hatályba.

 **Táborosi László Dr. Gelencsér Ottó**

 **polgármester jegyző**

*1. melléklet*

**Köztemető igénybevételi díjak**

1. Ravatalozó használati díj: 5.000,-Ft/alkalom.

2. Temető üzemeltetési hozzájárulási díj: 1.000,-Ft/alkalom.

3. Elhunyt hűtési díja: 2.000,-Ft/elhalt.

Fenti díjak az ÁFÁ-t nem tartalmazzák.

*2. melléklet*

**Temetőhely használati díjak**

1. Felnőtt sírhelyek

a) egyszemélyes 8.000,- Ft

b) kétszemélyes 16.000,- Ft

c) rátemetés esetén

ca) egyes 8.000,- Ft

cb) kettes 16.000,- Ft

d) urna sírhely 5.000,- Ft

2. Gyermek sírhely 0,- Ft

3. Sírboltok 35.000 ft./férőhely

5. A szociális temetési helyek első használati idejének lejártát követő újraváltási díja megegyezik az 1/a , és 1/d pontokban meghatározott díjtételekkel.

4. Az újravásárlási díj mindenkor megegyezik az újraváltás időpontjában érvényes megváltási díjjal.

Fenti díjak az ÁFÁ-t nem tartalmazzák.